Britse polisie beëindig hersiening van ondersoek na Prins AndrewPrins Andrew is Maandag vir beweerde verkragting gedagvaar. (Foto: John Thys / AFP) Die Metropolitaanse Polisiediens (MPS) in Brittanje het Sondag gesê dat sy hersiening van die ondersoek na die bewerings van seksuele mishandeling teen prins Andrew afgesluit is en dat geen verdere stappe oorweeg word nie. Virginia Giuffre (37) voer aan Andrew (61) het haar seksueel aangerand toe sy 17 jaar oud en minderjarig was. Sy het in Augustus ŉ dagvaarding kragtens die Wet op Kinderslagoffers teen prins Andrew ingedien. Volgens Cressida Dick, hoof van die MPS, het dié polisiemag die bewerings hersien en besluit om ŉ tree in die saak terug te staan. “Die hersiening is voltooi en daar is tot die gevolgtrekking gekom dat ons geen verdere stappe gaan doen nie,” het Dick bevestig. Volgens Dick sal die MPS nou saam met ander wetstoepassingsagentskappe wat die ondersoek lei, werk. Giuffre beweer sy is as minderjarige deur Amerikaanse finansier wyle Jeffrey Epstein vir seks “uitgeleen”. Hy het in 2019 sy eie lewe in ŉ tronk in New York geneem terwyl hy verhoorafwagtend op aanklagte van mensehandel was. Giuffre voer aan Andrew het haar 20 jaar gelede seksueel mishandel by sosiale vlinder Ghislaine Maxwell se huis in Londen, asook by Epstein se huis in New York en op Little St. James, Epstein se private eiland in die Amerikaanse Maagde-eilande. Andrew het die bewerings dat hy met Giuffre omgang gehad het ten sterkste ontken en sê hy kan glad nie onthou dat hy haar ooit ontmoet het nie.